**Broj: 711-I-1472-M-113-18-08-16**

Zagreb, 29. listopada 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Gorana Ivanovića, zamjenika župana Osječko-baranjske županije, za davanjem mišljenja Povjerenstva,** na 26. sjednici, održanoj 29. listopada 2018.g. daje sljedeće

**MIŠLJENJE**

1. **Okolnost moguće prodaje nekretnine Domu zdravlja Valpovo, za potrebe smještaja dodatnog tima opće/obiteljske medicine, koja je u vlasništvu člana obitelji dužnosnika Gorana Ivanovića, zamjenika župana Osječko-baranjske županije, sama po sebi ne bi predstavljala povredu odredbi ZSSI-a.**
2. **U cilju učinkovitog očuvanja integriteta i vjerodostojnosti dužnosnika, te otklanjanja svake sumnje da je položaj dužnosnika na bilo koji način iskoristio radi ostvarivanja privatnih interesa člana obitelji, upućuje se dužnosnik Goran Ivanović da se u slučaju prodaje nekretnine u vlasništvu člana obitelji Domu zdravlja Valpovo u cijelosti izuzme iz svih poslova koje bi eventualno bile u nadležnosti zamjenika župana Osječko-baranjske županije, te da navedenu okolnost priopći Skupštini Osječko-baranjske županije.**

Obrazloženje

Zahtjev za davanjem mišljenja Povjerenstva podnio je dužnosnik Goran Ivanović, zamjenik župana Osječko-baranjske županije. U knjigama ulazne pošte zahtjev je zaprimljen pod poslovnim brojem: 711-U-2602-M-113/18-01-1 05. rujna 2018. g., povodom kojeg se vodi predmet broj M-113/18.

Člankom 3. stavkom 1. podstavkom 42. ZSSI-a propisano je da su župani i njihovi zamjenici dužnosnici u smislu odredbi navedenog zakona, stoga je Goran Ivanović povodom obnašanja dužnosti zamjenika župana Osječko-baranjske županije obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik Goran Ivanović navodi kako je Skupština Osječko-baranjske županije na 6. sjednici održanoj 28. studenog 2017. g. donijela Zaključak o davanju mišljenja na Nacrt Izmjena i dopune Mreže javne zdravstvene službe („Županijski glasnik“, broj 12/17.), kojim je dala pozitivno mišljenje za povećanje tima opće/obiteljske medicine za područje Grada Valpova, a na zahtjev Doma zdravlja Valpovo. Shodno pozitivnom mišljenju, Dom zdravlja Valpovo iskazao je interes za pronalaskom odgovarajućeg prostora za smještaj dodatnog tima opće/obiteljske medicine, odnosno kupnju nekretnine koja bi se prilagodna navedenoj potrebi. Nekretnina za koju je Dom zdravlja Valpovo dao izraditi Procjenu tržišne vrijednosti od 11. lipnja 2018. g., po stalnom sudskom vještaku za građevinarstvo i procjenu nekretnina Struga-gradnja d.o.o., u vlasništvu je Tihomira Janjića, koji je član obitelji dužnosnika, odnosno bratić dužnosnika. Kako dužnosnik Goran Ivanović obnaša javnu dužnost zamjenika župana Osječko-baranjske županije, a prodavatelj nekretnine za potrebe Doma zdravlja Valpovo je bratić dužnosnika, dužnosnik traži mišljenje bi li kupnja spomenute nekretnine bila u skladu s odredbama ZSSI-a.

Uz zahtjev za davanjem mišljenja, dužnosnik je dostavio Procjenu tržišne vrijednosti nekretnine od 11. lipnja 2018. g. koja je izrađena po stalnom sudskom vještaku za građevinarstvo i procjenu nekretnina Struga-gradnja j.d.o.o. i troškovnik radova od 23. srpnja 2018. g.

Uvidom u podatke nadležnog sudskog registra Trgovačkog suda u Osijeku, Povjerenstvo je utvrdilo kako je pod matičnim brojem subjekta: 030003349, OIB: 36831778100, upisana ustanova Dom zdravlja Valpovo. Osnivač navedene ustanove je Osječko-baranjska županija, dok funkciju obnašatelja dužnosti ravnatelja obavlja Robert Pejak, ovlašten za zastupanje ustanove od 28. svibnja 2018. g.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Člankom 5. stavkom 4. ZSSI-a propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Na zahtjev Povjerenstva, Dom zdravlja Valpovo, u očitovanju od 13. rujna 2018. g. navodi kako je Dom zdravlja Valpovo nakon inicijative Mjesnog odbora Ladimirevci pokrenuo postupak proširenja Mreže javne zdravstvene službe za područje Grada Valpovo, te su za navedeno ishodovali potrebno pozitivno mišljenje od Ministarstva zdravstva i Skupštine Osječko-baranjske županije. Kako Dom zdravlja Valpovo nema financijska sredstva za kupnju, izgradnju ili rekonstrukciju bilo kakve nekretnine koje nisu u njihovom vlasništvu za potrebe otvaranja ordinacije opće/obiteljske medicine, pokrenuti su inicijalni razgovori s Osječko-baranjskom županijom, kao osnivačem Doma zdravlja Valpovo, ali sama ustanova nije donijela nikakvu odluku o kupnji nekretnine. U odnosu na nekretninu za koju je izrađena procjena tržišne vrijednosti po stalnom sudskom vještaku za građevinarstvo i procjenu nekretnina Struga-gradnja j.d.o.o., u očitovanju se navodi kako je procjena izrađena isključivo informativnog karaktera, kako bi se približno definirala vrijednost nekretnine na tržištu u slučaju da se Osječko-baranjska županija odluči na kupnju nekretnine za potrebu otvaranja ordinacije opće/obiteljske medicine.

Na dodatni zahtjev Povjerenstva, Dom zdravlja Valpovo u očitovanju od 5. listopada 2018. g. navodi kako je procjena nekretnine u vlasništvu Tihomira Janjića bila isključivo informativnog i neobvezujućeg karaktera kako bi se približno definirala vrijednost nekretnine na tržištu, jer su do tada samo raspolagali informacijom kako se navedena nekretnina prodaje. Nikakav sastanak ili razgovor između predstavnika Doma zdravlja Valpovo ili Osječko-baranjske županije nije održan na temu odabira navedene ili neke druge nekretnine. Procjena je izvršena na zahtjev ravnatelja Doma zdravlja Valpovo, a izradu navedene procjene financirao je Dom zdravlja Valpovo. Uz očitovanje, dostavljena je preslika računa br. 62/1/1 od 31. srpnja 2018. g.

Na zahtjev Povjerenstva, Osječko-baranjska županija, uz očitovanje od 9. listopada 2018. g. dostavila je i dopis Doma zdravlja Valpovo, u kojem se u bitnom navode podaci koji su navedeni u dopisu Doma zdravlja Valpovo koje je Povjerenstvo zaprimilo 5. listopada 2018. g., uz napomenu kako u konkretnom slučaju, ovisno o vrijednosti nekretnine, potencijalno postoji mogućnost da bi sukladno Statutu Doma zdravlja svoju suglasnost na pravni posao stjecanja moralo dati Upravno vijeće ili predstavničko tijelo Osječko-baranjske županije, te da se takve kapitalne investicije uvijek moraju unaprijed planirati u proračunima ustanova, odnosno u proračunu Osječko-baranjske županije, ukoliko se radi o ustanovi čije je osnivač Osječko-baranjska županija.

Povjerenstvo ističe kako su dužnosnici obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti i dobrog upravljanja situacijama u kojima privatni interes dužnosnika dolazi u koliziju ili bi mogao doći u koliziju s javnim interesom. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti i dostojanstva povjerene im dužnosti, kao i u cilju očuvanja povjerenja građana, ne koriste obnašanje javne dužnosti za osobni probitak ili probitak osobe koja je s njim povezana.

Povjerenstvo ocjenjuje kako situacija prodaje nekretnine Domu zdravlja Valpovo za potrebe smještaja dodatnog tima opće/obiteljske medicine koja je u vlasništvu člana obitelji dužnosnika Gorana Ivanovića, odnosno bratića dužnosnika, ne predstavlja povredu odredbi ZSSI-a, ali bi se u javnosti mogao steći dojam kako je to okolnost iz koje proizlazi potencijalni sukob interesa dužnosnika, stoga je uputno da dužnosnik Goran Ivanović poduzme radnje kojima se štiti javni interes u cilju očuvanja vlastite vjerodostojnosti u obnašanju javne dužnosti zamjenika župana Osječko-baranjske županije, ali i u cilju očuvanja povjerenja građana u tijela javne vlasti.

Stoga Povjerenstvo upućuje dužnosnika da se za vrijeme obnašanja javne dužnosti suzdržava od aktivnosti u situacijama kada bi se mogla postići korist za člana obitelji i druge s njim povezane osobe, te je u opisanoj konfliktnoj situaciji dužnosnik dužan deklarirati navedenu okolnost Skupštini Osječko-baranjske županije, kao i izuzeti se iz svih radnji koje bi bio kao zamjenik župana Osječko-baranjske županije eventualno ovlaštena poduzimati, pa će time izbjeći percepciju javnosti da kao dužnosnik nije objektivno odlučivao ukoliko je sudjelovao u bilo kojoj od fazi odlučivanja.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Goran Ivanović, elektronska dostava
2. Objava na internetskoj stranici Povjerenstva
3. Pismohrana